**การเกิดโรค**

**1.1 โรคและองค์ประกอบของการเกิดโรค**

**โรค (Disease) หมายถึงอะไร**

ความหมายตามพจนานุกรมฉบับราชบัณฑิตยสถาน พ.ศ. 2525 หมายถึง ภาวะที่ร่างกายทำงานได้ไม่เป็นปกติ เนื่องจากเชื้อโรค ความเจ็บป่วย การบาดเจ็บ ความผิดปกติของร่างกาย หรือจิตใจ

**องค์ประกอบของการเกิดโรค**

**1. มนุษย์ หรือสัตว์ (Host) มีองค์ประกอบสำคัญของการเกิดโรค ดังนี้**

1) อายุ : การเกิดโรคต่าง ๆ มักมีส่วนสัมพันธ์กับอายุ เช่น โรคในเด็กที่เกิดจากภูมิคุ้มกันไม่ดีพอ

2) เพศ

3) กรรมพันธุ์และเชื้อชาติ : โรคบางชนิดถ่ายทอดทางกรรมพันธุ์ได้

4) องค์ประกอบทางสรีรวิทยา : การเปลี่ยนแปลงทางสรีรวิทยาในบางช่วงเวลาของร่างกาย จะมีผลต่อการเกิดโรคได้

5) องค์ประกอบทางด้านจิตใจ

6) องค์ประกอบทางด้านพฤติกรรม : พฤติกรรมสุขภาพที่ไม่ถูกต้องทำให้เกิดโรคได้

7) ภูมิคุ้มกันของร่างกาย : หากร่างกายมีภูมิคุ้มกันโรคจะสามารถป้องกันโรคได้ ซึ่งมี 2 ลักษณะ คือ ได้รับจากการฉีดวัคซีน และจากการติดเชื้อแล้วร่างกายสร้างภูมิต้านทานโรค

**2. สิ่งที่ทำให้เกิดโรค (Agent) แบ่งออกเป็น 4 กลุ่ม คือ**

1) สิ่งที่ทำให้เกิดโรคทางชีวภาพ

หมายถึง สิ่งมีชีวิตที่เป็นสาเหตุทำให้เกิดโรคในร่างกายมนุษย์ ได้แก่

ไวรัส เช่น โรคไข้หวัด โรคไข้หวัดใหญ่ โรคมือ เท้า ปาก โรคหัด โรคพิษสุนัขบ้า

แบคทีเรีย เช่น โรคอหิวาตกโรค โรคไอกรน บาดทะยัก

2) สิ่งที่ทำให้เกิดโรคทางเคมี

หมายถึง สารเคมีต่าง ๆ ที่อาจเป็นพิษต่อร่างกายของมนุษย์ หรือทำให้เกิดโรค ได้แก่

ฝุ่น PM2.5 ก๊าซคาร์บอนมอนอกไซด์จากควันรถ สารทาเลทจากเครื่องเล่นเด็ก

3) สิ่งที่ทำให้เกิดโรคทางกายภาพ

หมายถึง สิ่งต่าง ๆ ทางด้านกายภาพที่เป็นสาเหตุทำให้เกิดโรค ได้แก่

ความร้อน แสง เสียง รังสี

4) สิ่งที่ทำให้เกิดโรคเนื่องจากการขาดสารที่จำเป็นต่อสุขภาพ

เมื่อร่างกายขาดสารบางอย่าง จะทำให้เกิดโรค ได้แก่

ขาดโปรตีน ทำให้สูญเสียมวลกล้ามเนื้อ ภูมิคุ้มกันต่ำ

ขาดคาร์โบไฮเดรต ทำให้ไม่มีแหล่งพลังงาน

ขาดไขมัน ทำให้สูญเสียกล้ามเนื้อและสูญเสียประสิทธิภาพการดูดซึมวิตามินต่างๆ

ขาดน้ำ ทำให้เซลล์เนื้อเยื่อและอวัยวะต่างๆ ไม่สามารถทำงานได้ตามปกติ

**3. สิ่งแวดล้อม (Environment) แบ่งเป็น 4 ลักษณะ คือ**

1) สิ่งแวดล้อมทางกายภาพ เช่น เชื้ออหิวาตกโรค ซึ่งมักระบาดในช่วงฤดูร้อน

2) สิ่งแวดล้อมทางเคมี เช่น ไอระเหยจากโรงงานแบตเตอรี่รถยนต์ ทำให้เกิดโรคพิษสารตะกั่ว

3) สิ่งแวดล้อมทางชีวภาพ เชื้อโรคต่าง ๆ ได้แก่ แบคทีเรีย ไวรัส


4) สิ่งแวดล้อมทางเศรษฐกิจ เช่น ฐานะความเป็นอยู่ และอาชีพของประชากรมีผลต่อสุขภาพ

\*\*ภาวะปกติอยู่ในสภาวะสมดุลจะไม่มีโรคเกิดขึ้น **แต่เมื่อใดเกิดภาวะผิดปกติเนื่องจาก ความไม่สมดุลขององค์ประกอบทั้งสาม ก็จะทำให้เกิดโรคในมนุษย์หรือเกิดโรคระบาดได้**


**1.2 ช่องทางเชื้อโรคเข้าสู่ร่างกาย**

**เชื้อโรคสามารถเข้าสู่ร่างกายได้หลายทาง โดยเฉพาะในช่วงที่ร่างกายอ่อนแอ เชื้อโรคก็จะเข้าสู่ร่างกายได้โดยง่าย** ช่องทางที่นำเชื้อเข้าสู่ร่างกาย ดังนี้

**หู**




**อวัยวะสืบพันธุ์**




**ปาก**




**เยื่อบุตา**



**จมูก**



**ผิวหนัง**



**1.3 ปัจจัยที่ส่งผลต่อความรุนแรงของโรค**

- ปริมาณของเชื้อ เช่น เชื้อบางตัวมีความรุนแรงต่ำ แต่หากมีจำนวนมากก็สามารถก่อโรคได้

- ความสามารถในการก่อโรคของเชื้อ เช่น เชื้อโรคมีการแบ่งตัวเพิ่มจำนวน

- พฤติกรรมของมนุษย์ที่เสี่ยงต่อการเกิดโรค เช่น การกินอาหารสุกๆดิบๆ

**หลักการป้องกันควบคุมโรคติดต่อ**

**มาตรการเฝ้าระวังป้องกันควบคุมโรคในสถานศึกษา**

**มาตรการที่ 1 คัดกรองเด็กนักเรียน/ครู/บุคลากรก่อนเข้าสถานศึกษา**

- หากมีไข้ (อุณหภูมิ ≥ 37.5 องศาเซลเซียส)

- มีอาการเจ็บคอ ไอ น้ำมูกไหล หรืออาการที่สังเกตได้ เช่น ตาแดง คางทูม แผลในปาก ผิวหนังบวมแดงอักเสบ ตุ่มน้ำพอง เป็นต้น

**มาตรการที่ 2 แยกเด็กป่วยและการดูแลเด็กป่วยเบื้องต้น**

- แยกเด็ก/นักเรียนที่ป่วยออกจากเด็กปกติ เช่น จัดให้อยู่ในห้องแยก ห้องพยาบาล สถานที่ที่เตรียมไว้

- แจ้งผู้ปกครองให้มารับเด็กกลับบ้านหรือพาไปพบแพทย์ ควรให้เด็กหยุดรักษาตัวที่บ้านจนกว่าจะหายเป็นปกติ หรือตามคำแนะนำของแพทย์ \*เด็กที่มีไข้สูง คือประมาณ 38.5 องศาเซลเซียส แต่หากทานยาลดไข้และเช็ดตัวอย่างถูกวิธีแล้ว หากไข้ไม่ลดลง ควรพาเด็กไปพบแพทย์เป็นการด่วน

**มาตรการที่ 3 ปิดสถานศึกษา กรณีเกิดการระบาดของโรคมือ เท้า ปาก**

- หากมีการระบาดเกิดขึ้นตั้งแต่ 2 ราย ในห้องเรียนเดียวกัน ควรพิจารณาปิดห้องเรียนนั้น อย่างน้อย 1 วัน เพื่อทำความสะอาดห้องเรียน หรือหากมีการระบาดเกิดขึ้นในหลายชั้นเรียน ควรพิจารณาปิดโรงเรียนอย่างน้อย 1 วัน เพื่อทำความสะอาด ทั้งนี้ต้องอยู่ในดุลยพินิจของผู้บริหารของสถานศึกษา

**มาตรการที่ 4 ทำความสะอาด ทำลายเชื้อ และการป้องกันการแพร่ กระจายเชื้อ**

- ทำความสะอาดลูกบิดประตู และพื้นห้องเรียน โดยใช้ผงซักฟอกเช็ดทำความสะอาด อย่างน้อยวันละ 1 ครั้ง

**มาตรการที่ 5 ล้างมือเป็นประจำ**

- ครู/ผู้ดูแลเด็กสอนเด็ก/นักเรียนล้างมืออย่างถูกวิธี 7 ขั้นตอน หมั่นล้างมือด้วยสบู่และน้ำสะอาดบ่อยๆ

**มาตรการที่ 6 เสริมสร้างพฤติกรรมอนามัยส่วนบุคคล**

- บุคลากรในสถานศึกษาควรได้รับการตรวจสุขภาพประจำปีอย่างน้อยทุก 1 - 2 ปี

- สอนให้เด็ก/นักเรียน ปิดปาก ปิดจมูกเวลาไอ จาม และเช็ดน้ำมูกด้วยทิชชู และทิ้งลงขยะที่มีฝาปิดมิดชิด

**มาตรการที่ 7 การดูแลสุขาภิบาลอนามัยสิ่งแวดล้อม**

1) ระบบการจัดการและระบายอากาศ

2) การจัดการสุขาภิบาลสิ่งแวดล้อม

- การทำความสะอาดสิ่งของเครื่องใช้ให้ถูกสุขลักษณะ

- การกำจัดลูกน้ำยุงลาย

- การกำจัดพาหะนำโรค

**มาตรการที่ 8 พัฒนาศักยภาพครู/ผู้ดูแลเด็กและบุคลากรในสถานศึกษา**

- ได้รับการอบรม เรื่องการป้องกันควบคุมโรคติดต่อในเด็ก อย่างน้อยปีละ 1 ครั้ง โดยเจ้าหน้าที่สาธารณสุข หรือการเรียนรู้ด้วยตนเองผ่านระบบเรียนรู้ออนไลน์ การเอาชีวิตรอดในน้ำ การช่วยเหลือคนตกน้ำ จมน้ำเบื้องต้นการกู้ชีพเบื้องต้น (CPR) การปฐมพยาบาลสิ่งแปลกปลอมติดคอเด็ก

**มาตรการที่ 9 ครูถ่ายทอดองค์ความรู้เรื่องโรคติดต่อและภัยสุขภาพให้กับนักเรียน และผู้ปกครอง**

- สอดแทรกเนื้อหาเรื่องการป้องกันตนเองจากโรคติดต่อรวมทั้งภัยสุขภาพในการสอนสุขศึกษาอย่างสม่ำเสมอ

- ครูผู้ดูแลเด็กจัดกิจกรรมการล้างมือ การใช้หน้ากากอนามัย และการแยกสิ่งของสกปรกออกจากสิ่งของเครื่องใช้ที่สะอาด ให้กับเด็ก/นักเรียนอย่างต่อเนื่อง

**มาตรการที่ 10 ตรวจสอบการรับวัคซีน (เด็กได้รับวัคซีนป้องกันโรคตามเกณฑ์)**

- ตรวจสอบประวัติการได้รับวัคซีนของเด็ก/นักเรียนในสถานศึกษา หากพบว่าเด็ก/นักเรียนได้รับวัคซีนพื้นฐานไม่ครบถ้วนตามเกณฑ์ที่กรมควบคุมโรคกำหนด แนะนำผู้ปกครองให้พาเด็ก/นักเรียนไปรับวัคซีนที่สถานบริการสาธารณสุขใกล้บ้าน

**การสร้างเสริมภูมิคุ้มกันโรค**

การสร้างเสริมภูมิคุ้มกันโรค หมายถึง การทำให้ร่างกายมีภูมิคุ้มกันหรือความต้านทานเพื่อป้องกันไม่ให้เกิดโรค มี 2 วิธีที่สำคัญ วิธีแรกคือ การให้ภูมิคุ้มกันชนิดสำเร็จรูป ซึ่งเมื่อให้เข้าสู่ร่างกายภูมิคุ้มกันนี้จะสามารถออกฤทธิ์ต้านทานโรคได้ทันที เช่น เซรุ่มแก้พิษงู เป็นต้น ส่วนวิธีที่สองคือ การให้วัคซีนเพื่อกระตุ้นร่างกายให้สร้ภูมิคุ้มกัน ทำหน้าที่ต่อสู้กับเชื้อโรคไม่ว่าจะเป็น เชื้อไวรัสหรือเชื้อแบคทีเรีย ซึ่งวิธีนี้อาจใช้เวลานับสัปดาห์หรือเดือนกว่าจะมีภูมิคุ้มกันเพื่อป้องกันโรคได้ แต่เมื่อร่างกายได้รับวัคซีนแล้วก็จะมีภูมิคุ้มกันโรคต่อไปได้นาน



**คำแนะนำเกี่ยวกับการได้รับวัคซีน**

1. วัคซีนบางชนิดจำเป็นต้องได้รับมากกว่า 1 ครั้ง เพื่อกระตุ้นให้ร่างกายสร้างภูมิต้านทานได้สูงเพียงพอในระดับที่สามารถป้องกันโรคได้ ดังนั้น ผู้ปกครองจึงควรพาบุตรหลานไปรับวัคซีนตามกำหนดนัดทุกครั้ง

2. เด็กที่เจ็บป่วยเล็กน้อย เช่น หวัด ไอ หรือไข้ต่ำ ๆ สามารถรับวัคซีนได้

3. หลังได้รับวัคซีนบางชนิด เด็กอาจตัวร้อนเป็นไข้ ซึ่งจะหายได้ในเวลาอันสั้นให้เช็ดตัว ดื่มน้ำมาก ๆ และให้ยาลดไข้ตามคำแนะนำของแพทย์ หรือเจ้าหน้าที่สาธารณสุข

4. ถ้าเด็กเคยมีประวัติแพ้ยา หรือเคยมีอาการรุนแรงหลังได้รับวัคซีน เช่น ชัก ไข้สูงมาก โปรดแจ้งแพทย์หรือเจ้าหน้าที่สาธารณสุข ก่อนรับวัคซีนด้วย

5. แผลที่เกิดจากการฉีดวัคซีนป้องกันวัณโรค อาจเป็นฝีขนาดเล็กอยู่ได้นาน 3-4 สัปดาห์ ไม่จำเป็นต้องใส่ยาหรือปิดแผล เพียงใช้สำลีสะอาดชุบน้ำต้มสุกที่เย็นแล้วเช็ดรอบๆแผล

**ความรู้ทั่วไปเกี่ยวกับโรคติดต่อ**

**การปฐมพยาบาลเบื้องต้น**

เด็กถือเป็นช่วงวัยที่อยู่ในภาวะพึ่งพิงผู้ใหญ่ เนื่องจากไม่สามารถดูแลหรือป้องกันตัวเองได้เต็มที่ หากเด็กเจ็บป่วยด้วยโรคติดต่อ และมีอาการเบื้องต้น ถ้าไม่ได้รับการดูแลอย่างถูกวิธี อาจนำไปสู่อาการที่รุนแรง หรือมีภาวะแทรกซ้อนถึงขั้นเสียชีวิตได้ สำหรับโรคติดต่อพี่พบบ่อยในเด็ก ได้แก่ โรคไข้หวัด ไข้หวัดใหญ่ โรคมือเท้าปาก โรคอุจจาระร่วง โรคผิวหนัง ตาแดง เป็นต้น รวมทั้งการบาดเจ็บจากการถูกสัตว์เลี้ยงกัด ดังนั้น เพื่อให้ครูหรือผู้ปกครองสามารถปฐมพยาบาลเบื้องต้นให้กับเด็กได้ หากมีอาการ ไข้ ท้องเสีย ผื่นแดงอักเสบ ไข้ออกผื่น ตาแดง แผลพุพองที่ผิวหนัง รวมถึงถูกสัตว์เลี้ยงกัด จึงมีแนวทางในการดูแลและปฐมพยาบาลเบื้องต้น ดังนี้

#### 1.การดูแลเด็กมีไข้

เมื่อเด็กเจ็บป่วยด้วยโรคติดต่อ อาจทำให้เด็กมีไข้ โดยอาการไข้สามารถทราบได้เมื่อวัดอุณหภูมิ หากเด็กเริ่มมีไข้ อุณหภูมิเริ่มตั้งแต่ 37.5 องศาเซลเซียสขึ้นไป หรือมีไข้สูง อุณหภูมิจะมากกว่า 39 องศาเซลเซียสขึ้นไป ผู้ดูแลเด็กควรเตรียมตัว ดังนี้

1. การให้ยาลดไข้ เช่น ยาพาราเซตามอล (Paracetamol) ให้สังเกตบนฉลากยา ขนาดยาที่ใช้คำนวณตามน้ำหนักตัวเด็ก โดยทั่วไปในแต่ละครั้งจะใช้ในขนาด 10 – 15 มิลลิกรัม ต่อน้ำหนักตัว 1 กิโลกรัม
2. การเช็ดตัว เป็นกระบวนการนำความร้อนออกจากร่างกายโดยอาศัยการพาความร้อนของน้ำ โดยการเช็ดตัวด้วยน้ำอุ่นหรือน้ำธรรมดา จะช่วยให้หลอดเลือดขยายตัวทำให้ระบายความร้อนได้ดี
3. กระตุ้นให้เด็กดื่มน้ำบ่อยๆ เป็นวิธีลดไข้ เพื่อชดเชยน้ำส่วนที่ร่างกายสูญเสียเพิ่มขึ้นในระหว่างที่มีไข้
4. ใส่เสื้อผ้าโปร่งสบาย ไม่ควรใส่เสื้อผ้าหนา หรือผ้าห่มหนาๆ เพราะจะทำให้ร่างกายระบายความร้อนได้ยาก
5. พักผ่อนในห้องที่มีอากาศถ่ายเทสะดวก

     สิ่งที่ต้องเตรียมเพื่อใช้เช็ดตัวลดไข้

1. อ่างใส่น้ำ
2. ผ้าขนหนูผืนเล็ก 2-4 ผืน
3. ผ้าเช็ดตัวผืนใหญ่

      วิธีการเช็ดตัว

1. ถอดเสื้อผ้าเด็กออก ในห้องที่มีอุณหภูมิไม่ร้อนหรือเย็นเกินไป
2. ใช้ผ้าขนหนูผืนเล็กชุบน้ำในอ่างแล้วบิดหมาดๆ เช็ดตามผิวออกแรงพอประมาณ ตามขั้นตอนดังนี้
   * เช็ดบริเวณหน้าและพักไว้ที่ซอกคอ หลังหู นาน 2 – 3 นาที แล้วนำผ้ามาชุบน้ำบิดหมาดๆ เช็ดบริเวณหน้าผากและศีรษะ แล้วพักผ้าไว้ที่หน้าผาก นาน 2 – 3 นาที ทำสลับกัน
   * เช็ดบริเวณแขนทั้ง 2 ข้าง โดยเริ่มจากปลายแขนเช็ดเข้าหาตัว เช็ดซ้ำๆ แล้วพักผ้าไว้บริเวณรักแร้ นาน 2 – 3 นาที แล้วชุบน้ำอีกครั้งเช็ดตามลำตัว แล้วพักผ้าไว้บริเวณหน้าอก นาน 2 – 3 นาที ทำสลับกัน
   * เช็ดขาทั้ง 2 ข้าง โดยเริ่มจากเช็ดปลายขาเข้าหาลำตัวซ้ำๆ แล้วพักผ้าไว้ที่ข้อเข่าหรือขาหนีบ นาน 2 – 3 นาที
   * เช็ดด้านหลังโดยตะแคงตัวเด็ก เช็ดซ้ำหลายๆ ครั้ง ตั้งแต่ต้นคอจนถึงบริเวณก้น
3. ให้รองตัวเด็กด้วยผ้าแห้ง เพื่อลดความไม่สบายตัว
4. ให้เปลี่ยนน้ำใหม่เมื่อน้ำในอ่างเย็นลง
5. ให้เช็ดตัวแต่ละรอบนานประมาณ 15 – 20 นาที จนรู้สึกว่าตัวเด็กเย็นลง
6. ใช้ผ้าเช็ดตัว เช็ดตัวให้แห้งและสวมเสื้อผ้าที่โปร่งสบายระบายความร้อนได้ดี
7. ให้วัดอุณหภูมิร่างกายซ้ำ หลังจากเช็ดตัวเสร็จ 30 นาที แล้วให้เช็ดซ้ำเมื่อไข้สูง
8. ควรไปพบแพทย์ หากมีอาการผิดปกติอื่นๆ ไข้ไม่ลดลงแม้จะเช็คตัวหรือรับประทานยาแล้ว และอาการไม่ดีขึ้นภายใน 2-3 วัน

**2.การดูแลเด็กถ่ายเหลว/อุจจาระร่วง**

การรักษาตามอาการ โดยผู้ดูแลเด็กสามารถให้การรักษาเบื้องต้น ดังนี้การป้องกันภาวะขาดน้ำ โดยดื่มสารละลายเกลือแร่ (ORS) ในปริมาณน้อยๆ แต่บ่อยครั้ง เพื่อลดอาการอาเจียน และให้เด็กคุ้นเคยกับรสชาติ ให้กินอาหารอ่อนและนมได้ตามปกติ สำหรับเด็กที่ดื่มนมแม่หรือนมผสมให้ดื่มเหมือนเดิมและสลับกับดื่มสารละลายเกลือแร่ เพื่อป้องกันการขาดสารอาหาร

ทั้งนี้ อาจะพิจารณาให้นมผสมสูตรที่ปราศจากน้ำตาลแล็กโทส เนื่องจากเชื้อโรคจะทำลายเยื่อบุลำไส้เล็กทำให้ลำไส้ลดการหลั่งน้ำย่อยที่ใช้ในการย่อยน้ำตาลแล็กโทส ส่งผลให้อุจจาระร่วงมากขึ้นได้

**3.การดูแลเด็กมีผื่นแดง (มือ เท้า ปาก)**

**หากมีอาการคันที่ผิวหนัง**

อาจทายาแก้คันให้ยาแก้แพ้ แก้คัน เช่น คารามาย หรือกินยาต้านฮิสตามีน บรรเทาอาการคัน

**การรักษาแผลในปาก**

- ใช้ลิโดเคน เจล ซึ่งเป็นยาชาเฉพาะที่ หรือซาลิไซเลตโคลีน เจล ยาช่วยลดความเจ็บปวดจากแผลในปาก โดยแต้มลงบนบริเวณที่เป็นแผลหรือหยอดในปาก นอกจากนี้ อาจใช้ยารูปแบบสเปรย์ เช่น ยาเบนไซดามีน พ่นในปากสำหรับเด็กอายุ 5 ปีขึ้นไป หากสามารถที่จะบ้วนปากเองได้ อาจให้บ้วนปากด้วยน้ำเกลือ เพื่อช่วยบรรเทาอาการเจ็บแผลในปาก

**4.การปฐมพยาบาลเมื่อถูกสุนัขกัด**

ถ้าถูกสุนัขบ้ากัด หรือสงสัยว่าเป็นสุนัขบ้า กัด ข่วน หรือเลียตามบาดแผล ให้รีบปฏิบัติดังนี้

1. รีบล้างแผลให้เร็วที่สุดด้วยสบู่และน้ำสะอาดหลายๆ ครั้ง ซึ่งเป็นวิธีที่ดีที่สุดในการป้องกันการติดเชื้อ เพราะจะทำให้เชื้อโรคต่างๆ ที่บริเวณนั้น หลุดออกจากแผลไปตามน้ำ ไม่ว่าจะเป็นเชื้อโรคพิษสุนัขบ้า หรือเชื้อโรคอื่นๆ แล้วเช็ดแผลให้แห้ง ใส่ยาฆ่าเชื้อ เช่น โพวิโดนไอโอดีน ถ้าไม่มีอาจใช้แอลกอฮอล์ 70% หรือทิงเจอร์ไอโอดีน หรือยาฆ่าเชื้ออื่นๆ แทน

2. ต้องจดจำลักษณะและสังเกตอาการสัตว์ที่กัด รวมทั้งติดตามสืบหาเจ้าของเพื่อซักถามประวัติการฉีดวัคซีนป้องกันโรคพิษสุนัขบ้า ที่มาของสัตว์และสังเกตอาการสัตว์ที่กัด 10 วัน (สุนัขคอกเดียวกันพันธุ์เดียวกัน สีเดียวกัน ลักษณะคล้ายคลึงกัน อาจจำผิดตัวได้)

3. ไปพบแพทย์เพื่อรับการป้องกันรักษาที่ถูกต้อง ถ้าแพทย์พิจารณาแล้วมีความเสี่ยงต่อโรคพิษสุนัขบ้า แพทย์จะฉีดวัคซีนป้องกันโรคพิษสุนัขบ้าให้ โดยต้องรับวัคซีนตามที่แพทย์ระบุให้ครบชุด ในปัจจุบันไม่ต้องฉีดรอบสะดือทุกวันเหมือนแต่ก่อนแล้ว ฉีดเพียง 4 - 5 เข็ม และสามารถฉีดได้ทั้งในเด็กและสตรีมีครรภ์